Suomalaiset kokoomusmepit Petri Sarvamaa ja Sirpa Pietikäinen hämmästelevät suomalaista julkista keskustelua perussuomalaisten hajoamisesta ja hallituksen muovaamisesta kesäkuussa. Keskustelua on syksyllä vauhdittanut toimittaja Lauri Nurmen kirja Perussuomalaisten hajoamisen historia.

Entinen toimittaja Sarvamaa on yllättynyt kirjan synnyttämästä vastareaktiosta.

–Jos katsoo näitä reaktioita, niin kyllä tämä on mielestäni tosi mielenkiintoinen juttu. Miksi tämä Nurmen kirja on torpattu niin voimakkaasti? Sarvamaa hämmästelee.

–Minä ainakin pistäisin sellaisen pääministerin, varapääministerin ja puolueen puheenjohtajan pihalle, joka ei yhtään ajattele ja valmistaudu tulevaisuuteen, että minkälaisia konstellaatioita tässä syntyy, vastaa Pietikäinen kysymykseen.

Torstaina Aamulehti ja Iltalehti paljastivat, että ulkoministeri Timo Soinin (sin.) valtiosihteeri Samuli Virtanen oli vieraillut perussuomalaisten kesäkuisen puoluekokousviikonlopun sunnuntaina pääministerin virka-asunnolla Kesärannassa, ja että hänet kuljetettiin pois auton peräkontissa. Asian vahvisti kansanedustaja Tiina Elovaara (sin.) mutta pääministeri Juha Sipilä (kesk.) kertoo, että Virtanen poistui paikalta omin jaloin.

–Meidän puheenjohtajammehan ilmoitti ihan suoraan, että kyllä kokoomuksessa oltiin tähän valmistauduttu, totta kai. Sen sijaan pääministerin lausunnot siitä, että ei tässä mitään, kun lentokoneella vain lennetään tuolla muuten vain Kultarantaan, niin ne ovat minusta mielenkiintoisia, Sarvamaa toteaa.

LUE MYÖS: Orpo avautuu paljastuskirjan jälkeen PS:n puoluekokouksesta: ”2 viikkoa ennen käynnistin prosessin”

–Kyllä poliittinen realismi sanoo, että tuskin sitä on missään istuttu ja hämmästelty vain, että ”oho, mitäs nyt – luetaanpa Ilta-Sanomista”, sanoo Pietikäinenkin.

Pietikäinen ja Sarvamaa vierailivat perjantaiaamuna Helsingissä Euroopan parlamentin Suomen-tiedotustoimistolla. Paikalla oli myös vihreiden meppi Heidi Hautala, joka ei kuitenkaan halunnut arvioida sen paremmin pääministerin lausuntoja kuin peräkonttigatea.

–Minä en sano mitään. Minulla on huonoja kokemuksia siitä kuin muistaa vähän väärin, Hautala toteaa.

Hautala erosi valtion omistajaohjauksesta vastaavan ministerin tehtävistä syksyllä 2013 sen jälkeen, kun hän myönsi julkisuudessa muistaneensa väärin tapahtumien kulun Arctia Shippingiä ja Greenpeacea koskeneessa jupakassa. Hautala oli vedonnut valtion omistaman Arctia Shippingiin, jotta yhtiö ei tekisi rikosilmoitusta Greenpeacen aktivisteista, jotka olivat nousseet sen aluksen kannelle. Hautala oli kiistänyt, että olisi antanut asiassa poliittista ohjausta. Valtion omistajaohjausyksiköstä oli uhattu vaihtaa yhtiön toimitusjohtaja.